### NN 50/2018 (1.6.2018.), Odluka o osnivanju Radne skupine za pregovore o Višegodišnjem financijskom okviru EU za razdoblje nakon 2020.

VLADA REPUBLIKE HRVATSKE

993

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11, 119/14 i 93/16), Vlada Republike Hrvatske je na sjednici održanoj 30. svibnja 2018. godine donijela

ODLUKU

O OSNIVANJU RADNE SKUPINE ZA PREGOVORE O VIŠEGODIŠNJEM FINANCIJSKOM OKVIRU EU ZA RAZDOBLJE NAKON 2020.

I.

Ovom se odlukom osniva Radna skupina za pregovore o Višegodišnjem financijskom okviru EU za razdoblje nakon 2020. (u daljnjem tekstu: Radna skupina).

II.

Radna skupina se osniva s ciljem praćenja pregovora o Višegodišnjem financijskom okviru EU za razdoblje nakon 2020., koji će se voditi na razini Vijeća Europske unije, analiziranja učinaka i predlaganja stajališta koja će zastupati predstavnici Republike Hrvatske u odgovarajućim postupcima odlučivanja i/ili raspravama na razini Europske unije. Radna skupina pritom djeluje u okviru procedura propisanih Odlukom o osnivanju Međuresorne radne skupine za europske poslove (»Narodne novine«, broj 43/16).

III.

Članovi Radne skupine su predstavnici:

– ministarstva nadležnog za financije, u svojstvu supredsjedatelja Radne skupine

– ministarstva nadležnog za vanjske i europske poslove, u svojstvu supredsjedatelja Radne skupine

– Ureda predsjednika Vlade Republike Hrvatske

– ministarstva nadležnog za regionalni razvoj i fondove Europske unije

– ministarstva nadležnog za poljoprivredu

– ministarstva nadležnog za unutarnje poslove

– ministarstva nadležnog za rad i mirovinski sustav

– ministarstva nadležnog za more, promet i infrastrukturu

– ministarstva nadležnog za gospodarstvo, poduzetništvo i obrt

– ministarstva nadležnog za zaštitu okoliša i energetiku

– ministarstva nadležnog za znanost i obrazovanje

– ministarstva nadležnog za kulturu

– ministarstva nadležnog za demografiju, obitelj, mlade i socijalnu politiku

– ministarstva nadležnog za obranu

– ministarstva nadležnog za pravosuđe

– ministarstva nadležnog za turizam

– ministarstva nadležnog za zdravstvo

– ministarstva nadležnog za branitelje.

IV.

Članovi Radne skupine imenuju se iz redova državnih dužnosnika. Članovi Radne skupine imaju svoje zamjenike koji se imenuju iz redova dužnosnika/rukovodećih državnih službenika.

Zadužuju se čelnici tijela iz točke III. ove Odluke da u roku od pet dana od dana stupanja na snagu ove Odluke imenuju članove i zamjenike članova Radne skupine i o tome obavijeste Ministarstvo financija i Ministarstvo vanjskih i europskih poslova.

V.

U rad Radne skupine prema potrebi mogu se uključivati i drugi dužnosnici te predstavnici drugih tijela državne uprave, kao i vanjski stručnjaci.

VI.

Zadaće Radne skupine su:

– analiza korištenja sredstava namijenjenih pojedinim politikama EU od strane Republike Hrvatske u aktualnom financijskom razdoblju

– analiza prijedloga novog Višegodišnjeg financijskog okvira

– utvrđivanje i usklađivanje prioriteta Republike Hrvatske u raspravama oko novog Višegodišnjeg financijskog okvira u cjelini te utvrđivanje prioriteta Republike Hrvatske u okviru pojedinih politika EU

– koordinacija pripreme stajališta Republike Hrvatske za pojedine faze pregovora

– sustavno praćenje i analiza stajališta drugih država članica EU

– analiza utjecaja novog Višegodišnjeg financijskog okvira na proračun Republike Hrvatske.

VII.

Radna skupina sastajat će se ovisno o dinamici i tijeku pregovora i rasprava o novom Višegodišnjem financijskom okviru na razini Europske unije. Radna skupina se, prema potrebi i ovisno o sadržaju rasprava, može sastati i u užem formatu.

Sastanke Radne skupine sazivaju supredsjedatelji, odnosno njihovi zamjenici.

VIII.

Stručne, tehničke i administrativne poslove za Radnu skupinu obavljat će Ministarstvo financija.

IX.

Zadužuje se Ministarstvo financija da o donošenju ove Odluke obavijesti sva tijela iz točke III. ove Odluke.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/18-04/137

Urbroj: 50301-23/21-18-2

Zagreb, 30. svibnja 2018.

Predsjednik
 mr. sc. Andrej Plenković, v. r.